รัฐบาลสั่งทุกหน่วยงานจับมือกันช่วยเหลือประชาชนให้มีน้ำกินน้ำใช้เพียงพอ
นายทวีศักดิ์ ธนเดโชพล รองอธิบดีกรมชลประทาน เปิดเผยว่า พลเอก ประยุทธ์ จันทร์โอชา นายกรัฐมนตรี ห่วงใยเกษตรกร หลังประเทศไทยโดยเฉพาะพื้นที่ภาคกลางต้องเผชิญกับภาวะฝนทิ้งช่วง สั่งการให้กระทรวงเกษตรและสหกรณ์ โดยกรมชลประทานร่วมมือกับหน่วยงานที่เกี่ยวข้อง เร่งให้การช่วยเหลือประชาชนให้มีน้ำกินน้ำใช้อย่างเพียงพอ พร้อมเดินหน้าช่วยเหลือเกษตรกรที่ทำนาปีไปแล้ว ลดผลกระทบให้ได้มากที่สุดสำหรับคาดการณ์ของกรมอุตุนิยมวิทยา พบว่ามีการกระจายตัวของฝนลดลง อาจจะส่งผลให้เกิดฝนทิ้งช่วงในช่วงปลายเดือนมิถุนายนไปจนถึงกลางเดือนกรกฎาคม 2564 โดยเฉพาะในพื้นที่ลุ่มเจ้าพระยา ประกอบกับปริมาณน้ำต้นทุนในเขื่อนต่างๆ มีปริมาณน้อย ซึ่งไม่เพียงพอที่จะสนับสนุนให้เกษตรกรบางพื้นที่ในลุ่มเจ้าพระยาได้อย่างเต็มศักยภาพ สำหรับพื้นที่ที่ทำการเพาะปลูกไปแล้ว กรมชลประทานจะจัดสรรน้ำตามรอบเวรให้กับพื้นที่การเกษตรและให้ความช่วยเหลืออย่างเต็มที่ ส่วนเกษตรกรที่ยังไม่ได้ทำการเพาะปลูก ขอให้ชะลอการเพาะปลูกออกไปก่อน จนกว่าจะมีปริมาณฝนตกในพื้นที่สม่ำเสมอและมีปริมาณน้ำเพียงพอ อย่างไรก็ตาม กรมฝนหลวงและการบินเกษตร ได้ขึ้นบินเพื่อปฏิบัติการฝนหลวงในพื้นที่เหนือเขื่อนอย่างต่อเนื่องในระยะนี้ เพื่อเพิ่มปริมาณน้ำในเขื่อนต่างๆ ให้มากขึ้นส่วนในช่วงกลางเดือนกรกฎาคมที่จะถึงนี้ กรมอุตุนิยมวิทยา คาดว่าจะเกิดพายุบริเวณภาคใต้ของประเทศไทย กรมชลประทาน จึงกำชับให้โครงการชลประทานในพื้นที่ภาคใต้ และสำนักเครื่องจักรกล เตรียมพร้อมเครื่องจักร เครื่องมือและกำลังพล ในพื้นที่เสี่ยงต่างๆ เพื่อเข้าให้ความช่วยเหลือประชาชนได้ทันท่วงทีหากเกิดวิกฤติ หากประชาชนหรือหน่วยงานใดต้องการความช่วยเหลือสามารถติดต่อสอบถามได้ที่โครงการชลประทานใกล้บ้าน หรือโทรสายด่วนกรมชลประทาน 1460